CELEX: 32017D0887
Language: ro
Date: 2017-05-22 00:00:00
Title: Decizia de punere în aplicare (UE) 2017/887 a Comisiei din 22 mai 2017 privind măsurile de prevenire a introducerii în Uniune a virusului febrei aftoase din Tunisia și de modificare a Deciziei de punere în aplicare (UE) 2017/675 [notificată cu numărul C(2017) 3221] (Text cu relevanță pentru SEE. )

24.5.2017   
            
            
               RO
            
            
               Jurnalul Oficial al Uniunii Europene
            
            
               L 135/25
            
         DECIZIA DE PUNERE ÎN APLICARE (UE) 2017/887 A COMISIEI
   din 22 mai 2017
   privind măsurile de prevenire a introducerii în Uniune a virusului febrei aftoase din Tunisia și de modificare a Deciziei de punere în aplicare (UE) 2017/675
   
      
         [notificată cu numărul C(2017) 3221]
      
   
   (Text cu relevanță pentru SEE)
   COMISIA EUROPEANĂ
   având în vedere Tratatul privind funcționarea Uniunii Europene,
   având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (6),
   având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (2), în special articolul 22 alineatul (5),
   întrucât:
   
               (1)
            
            
               Directiva 91/496/CEE stabilește principiile controalelor veterinare vizând animalele care intră în Uniune din țări terțe. Ea stabilește măsurile care pot fi adoptate de Comisie în cazul în care o boală care poate reprezenta o amenințare gravă pentru sănătatea animalelor sau pentru sănătatea publică apare sau se răspândește pe teritoriul unei țări terțe.
            
         
               (2)
            
            
               Directiva 97/78/CE stabilește principiile controalelor veterinare vizând produsele care intră în Uniune din țări terțe. Ea stabilește măsurile care pot fi adoptate de Comisie în cazul în care o boală care poate reprezenta o amenințare gravă pentru sănătatea animalelor sau pentru sănătatea publică apare sau se răspândește pe teritoriul unei țări terțe.
            
         
               (3)
            
            
               Febra aftoasă este una dintre cele mai contagioase boli ale bovinelor, ovinelor, caprinelor și porcinelor. Virusul care cauzează boala are potențialul de a se răspândi rapid, în special prin intermediul produselor obținute de la animale infectate și al obiectelor neanimate contaminate, inclusiv al mijloacelor de transport, cum ar fi vehiculele cu care se transportă animale vii. De asemenea, în funcție de temperatură, virusul poate persista în afara animalului-gazdă, într-un mediu contaminat, timp de mai multe săptămâni.
            
         
               (4)
            
            
               Decizia de punere în aplicare (UE) 2017/675 a Comisiei (3) a fost adoptată ca urmare a apariției unor focare de febră aftoasă în Algeria și a stabilit măsuri de protecție la nivelul Uniunii care țin cont de supraviețuirea virusului febrei aftoase în mediu și de posibilele căi de transmitere a acestui virus.
            
         
               (5)
            
            
               Măsurile respective prevăd curățarea și dezinfectarea adecvată a vehiculelor și a navelor cu care se transportă animale vii din Algeria care intră pe teritoriul Uniunii fie direct, fie tranzitând teritoriul Marocului sau Tunisiei, deoarece aceasta reprezintă cea mai adecvată modalitate de reducere a riscului de transmitere rapidă a virusului pe distanțe mari.
            
         
               (6)
            
            
               La 28 aprilie 2017, Tunisia a notificat confirmarea unui focar de febră aftoasă de serotip A pe teritoriul său. Prin urmare, aceleași măsuri de protecție aplicate Algeriei ar trebui să se aplice și în cazul Tunisiei.
            
         
               (7)
            
            
               Orice vehicul cu care se transportă animale vii din Algeria și din Tunisia ar trebui să facă obiectul măsurilor, chiar dacă pătrunde pe teritoriul Uniunii după tranzitarea oricărei alte țări terțe.
            
         
               (8)
            
            
               Decizia de punere în aplicare (UE) 2017/675 ar trebui modificată în consecință,
            
         
               (9)
            
            
               Măsurile prevăzute în prezenta decizie ar trebui să se aplice pentru o perioadă de timp care să permită o evaluare completă a evoluției febrei aftoase în zonele afectate.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Decizia de punere în aplicare (UE) 2017/675 se modifică după cum urmează:
   
               1.
            
            
               Titlul se înlocuiește cu următorul text:
               „privind măsurile de prevenire a introducerii în Uniune a virusului febrei aftoase din Algeria și Tunisia”.
            
         
               2.
            
            
               La articolul 2 alineatul (1) și la articolul 3 alineatul (1), cuvintele:
               „dinspre Algeria, fie direct, fie după tranzitarea Marocului sau Tunisiei”
               se înlocuiesc cu următoarele cuvinte:
               „dinspre Algeria și Tunisia, fie direct, fie după tranzitarea oricărei alte țări terțe”.
            
         
               3.
            
            
               La articolul 3 alineatul (2) și la articolul 4, cuvântul „Algeria” se înlocuiește cu „Algeria și Tunisia”.
            
         
               4.
            
            
               În titlul anexei I și în titlul anexei II, cuvintele:
               „dinspre Algeria și dinspre Algeria trecând prin Maroc sau Tunisia”
               se înlocuiesc cu următoarele cuvinte:
               „dinspre Algeria și Tunisia, fie direct, fie după tranzitarea oricărei alte țări terțe”.
            
         Articolul 2
   Prezenta decizie se adresează statelor membre.
   
      Adoptată la Bruxelles, 22 mai 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 268, 24.9.1991, p. 56.
   
      (2)  JO L 24, 30.1.1998, p. 9.
   
      (3)  Decizia de punere în aplicare (UE) 2017/675 a Comisiei din 7 aprilie 2017 privind măsurile de prevenire a introducerii în Uniune a virusului febrei aftoase din Algeria (JO L 97, 8.4.2017, p. 31).